|  |
| --- |
| **UKMERGĖS RAJONO SAVIVALDYBĖS****TARYBA** |
|  |
| **SPRENDIMAS** |
| **DĖL UKMERGĖS RAJONO SAVIVALDYBĖS FINANSINĖS PARAMOS** **TEIKIMO** **PIRMĄJĮ BŪSTĄ ĮSIGYJANČIOMS JAUNOMS ŠEIMOMS SĄLYGŲ IR TVARKOS PATVIRTINIMO** |
|  |
| 2022 m. sausio d.  Nr.  |
| Ukmergė  |
|  |

Vadovaudamasi Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymo 4 straipsnio 3 dalimi ir Ukmergės rajono savivaldybės tarybos 2021 m. spalio 28 d. sprendimu Nr. 7-242 „Dėl Ukmergės rajono gyventojų skaičiaus stabilizavimo ir augimo programos patvirtinimo“, Ukmergės rajono savivaldybės taryba n u s p r e n d ž i a:

1. Patvirtinti Ukmergės rajono savivaldybės finansinės paramos pirmąjį būstą įsigyjančioms jaunoms šeimoms teikimo sąlygas ir tvarką (pridedama).

2. Nustatyti, kad šis sprendimas įsigalioja 2022 m. vasario 1 d.

Šis sprendimas skelbiamas Teisės aktų registre.

Savivaldybės meras

Projektą parengė:

Turto ir įmonių valdymo skyriaus

vyriausioji specialistė Jūratė Kaselienė

Sprendimo projektas suderintas ir pasirašytas Ukmergės rajono savivaldybės dokumentų valdymo sistemoje „Kontora“.

PATVIRTINTA

Ukmergės rajono savivaldybės

tarybos 2022 m. sausio d.

sprendimu Nr.

**UKMERGĖS RAJONO SAVIVALDYBĖS FINANSINĖS PARAMOS PIRMĄJĮ BŪSTĄ ĮSIGYJANČIOMS JAUNOMS ŠEIMOMS TEIKIMO SĄLYGOS IR TVARKA**

**I SKYRIUS**

**BENDROSIOS NUOSTATOS**

1. Ukmergės rajono savivaldybės finansinės paramos pirmąjį būstą įsigyjančioms jaunoms šeimoms teikimo sąlygos ir tvarka (toliau – Tvarka) taikoma jaunoms šeimoms, kurios nori pasinaudoti Ukmergės rajono savivaldybės teikiama finansine parama (toliau – Savivaldybės finansinė parama) ir yra pasinaudojusios finansine paskata pagal Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymą.

2. Tvarka parengta siekiant įgyvendinti Ukmergės rajono savivaldybės 2021–2027 metų strateginio plėtros plano, patvirtinto Ukmergės rajono savivaldybės tarybos 2021 m. gegužės 27 d. sprendimu Nr. 7-125, 1 prioriteto „Palankios verslui ir inovacijoms aplinkos kūrimas bei gyvenimo kokybės gerinimas“ 1.3. tikslo „Stiprinti administracinius gebėjimus ir gerinti valdymo kokybę“ 1.3.2. uždavinį „Skatinti konkurencingos darbo jėgos pritraukimą“, bei įgyvendinant Ukmergės rajono savivaldybės tarybos 2021 m. spalio 28 d. sprendimu Nr. 7-242 patvirtintą Ukmergės rajono gyventojų skaičiaus stabilizavimo ir augimo programą.

3. Savivaldybės finansinė parama teikiama kartu su valstybės finansine paskata pirmąjį būstą įsigyjančioms jaunoms šeimoms. Bendra finansinės paramos ir valstybės finansinės paskatos dalis negali būti didesnė negu 50 proc. įsigyjamo būsto vertės.

4. Šioje Tvarkoje vartojamos sąvokos:

4.1. **Jauna šeima –** šeima, kurioje kiekvienas iš sutuoktinių ar asmenų, sudariusių registruotos partnerystės sutartį, yra iki 36 metų, taip pat šeima, kurioje motina arba tėvas, globėjas (rūpintojas) vieni augina vieną ar daugiau vaikų arba (ir) vaiką (vaikus), kuriam (kuriems) nustatyta nuolatinė globa (rūpyba), ir yra iki 36 metų;

4.2. **Būstas –** vienbutis gyvenamasis namas, butas ar kitos gyvenamosios patalpos arba jų dalys, tinkami gyventi vienam asmeniui ar šeimai ir atitinkantys statybos bei specialiųjų normų (higienos, gaisrinės saugos ir kitų) reikalavimus**;**

4.3. **Butas** – gyvenamojo namo dalis iš vieno ar kelių gyvenamųjų kambarių, virtuvės ir kitų patalpų, atitvarinėmis konstrukcijomis atskirta nuo bendrojo naudojimo patalpų, kitų butų ar negyvenamųjų patalpų.

5. Kitos Tvarkoje vartojamos sąvokos suprantamos taip, kaip jos apibrėžtos Civiliniame kodekse, Lietuvos Respublikos su nekilnojamuoju turtu susijusio kredito įstatyme ir kituose teisės aktuose.

**II SKYRIUS**

**SAVIVALDYBĖS FINANSINĖS PARAMOS TEIKIMO SĄLYGOS**

6. Savivaldybės finansinės paramos dydis jaunai šeimai – 10 procentų būsto kredito pirmajam būstui įsigyti sumos, bet ne daugiau kaip 5 tūkstančiai eurų. Savivaldybės finansinei paramai neturi įtakos jaunos šeimos įgyta didesnės subsidijos teisė pagal Finansinės paskatos pirmąjį būstą įsigyjančioms jaunoms šeimoms įstatymą.

7. Savivaldybės finansinė parama finansuojama iš savivaldybės biudžeto, atsižvelgiant į atitinkamų metų savivaldybės biudžeto asignavimus.

8. Savivaldybės finansinės paramos teisę turi jaunos šeimos, kurios atitinka visas šias sąlygas:

8.1. Ukmergės rajono savivaldybės teritorijoje įsigijo pirmąjį būstą pasinaudodamos finansine paskata pagal Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymą ir kreipimosi dėl Savivaldybės finansinės paramos metu neturi kito būsto;

8.2. visi jaunos šeimos nariai yra deklaravę gyvenamąją vietą Ukmergės rajono savivaldybėje arba įtraukti į gyvenamosios vietos nedeklaravusių asmenų apskaitą Ukmergės rajono savivaldybėje;

8.3. kreipiasi į Savivaldybės administraciją ne vėliau kaip per 12 mėnesių nuo kredito sutarties sudarymo dienos – kai jauna šeima buvo gavusi kreditą būstui, butui ar namui pirkti;

8.4. kreipiasi į Savivaldybės administraciją ne vėliau kaip per 12 mėnesių nuo būsto statybos užbaigimo dienos – kai jauna šeima buvo gavusi kreditą būstui statyti arba būstui pirkti ir statyti;

8.5. prašymo dėl Savivaldybės finansinės paramos pateikimo metu atitinka jaunos šeimos apibrėžimą;

8.6. Gyventojų turto deklaravimo įstatyme nustatyta tvarka deklaravo turtą.

**III SKYRIUS**

**PRAŠYMŲ DĖL SAVIVALDYBĖS FINANSINĖS PARAMOS TEIKIMO TVARKA**

9. Jauna šeima, pageidaujanti gauti Savivaldybės finansinę paramą, kreipiasi į Savivaldybės administraciją, pateikdama Socialinės apsaugos ir darbo ministro patvirtintos formos prašymą išduoti pažymą dėl finansinės paramos.

10. Jaunų šeimų prašymų dėl finansinės paramos pateikimo ir nagrinėjimo tvarką nustato Lietuvos Respublikos socialinės apsaugos ir darbo ministro įsakymu patvirtintas Finansinės paskatos pirmąjį būstą įsigyjančioms jaunoms šeimoms teikimo organizavimo tvarkos aprašas (toliau – Aprašas).

11. Kartu su prašymu pateikiami dokumentai:

11.1. asmens tapatybę patvirtinantis dokumentas (jeigu prašymą teikia įgaliotas atstovas, jis pateikia atstovavimą ir asmens tapatybę patvirtinančius dokumentus);

11.2. būsto kreditavimo sutartis;

11.3. būsto pirkimo-pardavimo sutartis – kai jauna šeima buvo gavusi kreditą būstui, butui ar namui pirkti;

11.4. būsto statybos užbaigimo aktas – kai jauna šeima buvo gavusi kreditą būstui statyti arba būstui pirkti ir statyti;

11.5. kredito davėjo sąskaitos numeris;

11.6. prireikus – kiti dokumentai nurodyti Apraše, įrodantys jaunos šeimos teisę pasinaudoti Savivaldybės finansine parama.

12. Savivaldybės administracija ne vėliau kaip per 10 darbo dienų nuo prašymo ir papildomų dokumentų pateikimo datos išnagrinėja gautą prašymą ir:

12.1. nustačiusi, kad jauna šeima turi teisę į Savivaldybės finansinę paramą ir yra pakankamai tų metų savivaldybės biudžeto asignavimų Savivaldybės finansinei paramai teikti, SPIS suveda prašyme dėl Savivaldybės finansinės paramos nurodytą finansinės paramos sumą. SPIS automatiškai nustato, ar finansinės paskatos ir Savivaldybės finansinės paramos suma neviršija 50 procentų įsigyto būsto vertės;

12.2. nustačiusi, kad jauna šeima turi teisę į Savivaldybės finansinę paramą, bet yra panaudoti visi tų metų savivaldybės biudžeto asignavimai Savivaldybės finansinei paramai teikti, informuoja apie tai pareiškėją prašyme nurodytu būdu ir įrašo į laukiančiųjų Savivaldybės finansinės paramos sąrašą;

12.3. nustačiusi, kad jauna šeima neturi teisės į Savivaldybės finansinę paramą, prašymą atmeta ir informuoja apie tai pareiškėją prašyme nurodytu būdu.

13. Savivaldybės finansinė parama teikiama laikantis eiliškumo, atsižvelgiant į prašymo pateikimo datą.

14. Tvarkos 12.2 papunktyje nustatytu atveju Savivaldybės finansinė parama teikiama kitais kalendoriniais metais, jeigu jauna šeima neprarado teisės į Savivaldybės finansinę paramą.

15. Jeigu būsto kreditas pirmajam būstui įsigyti pagal Finansinės paskatos pirmąjį būstą įsigyjančioms jaunoms šeimoms įstatymą buvo suteiktas būstui statyti arba būstui pirkti ir statyti, Savivaldybės finansinė parama išmokama tik pateikus dokumentus, patvirtinančius būsto statybos užbaigimą.

16. Savivaldybės finansinė parama skiriama Savivaldybės administracijos direktoriaus įsakymu.

17. Vadovaujantis Savivaldybės administracijos direktoriaus įsakymu dėl Savivaldybės finansinės paramos skyrimo, duomenys suvedami į SPIS ir suformuojama Socialinės apsaugos ir darbo ministro patvirtintos formos pažyma dėl finansinės paramos.

18. Pažymą dėl Savivaldybės finansinės paramos suformavęs savivaldybės struktūrinis padalinys per 1 darbo dieną šią pažymą (skaitmeninę jos kopiją) elektroniniu būdu pateikia už Savivaldybės finansinės paramos teikimą atsakingam savivaldybės struktūriniam padaliniui, kuris skirtas lėšas perveda į kredito davėjo sąskaitą.

**IV SKYRIUS**

**JAUNŲ ŠEIMŲ PAREIGOS IR SAVIVALDYBĖS FINANSINĖS PARAMOS GRĄŽINIMO TVARKA**

19 Savivaldybės finansinę paramą gavusi jauna šeima įsipareigoja:

19.1. pateikti visą ir teisingą informaciją, įrodančią jaunos šeimos teisę pasinaudoti Savivaldybės finansine parama;

19.2. pirmuosius 10 metų nuo nuosavybės teisės į būstą, kurį įsigijo pagal Finansinės paskatos pirmąjį būstą įsigyjančioms jaunoms šeimoms įstatymą, įregistravimo Nekilnojamojo turto registre dienos, deklaruoti gyvenamąją vietą Ukmergės rajono savivaldybės teritorijoje;

19.3. per Tvarkos 19.2 papunktyje nustatytą laikotarpį bent vienam jaunos šeimos sutuoktiniui ar asmeniui, sudariusiam registruotos partnerystės sutartį, išvykus gyventi į kitos savivaldybės teritoriją ar kitą valstybę, kuri tampa jo (jų) deklaruota gyvenamąja vieta, kaip tai apibrėžta Gyvenamosios vietos deklaravimo įstatyme, per mėnesį apie tai informuoti Savivaldybės administraciją ir grąžinti gautą Savivaldybės finansinę paramą.

20. Jauna šeima privalo grąžinti gautą Savivaldybės finansinę paramą, jeigu:

20.1. pateikė neteisingus duomenis Savivaldybės finansinei paramai gauti;

20.2. paaiškėja, kad privalo grąžinti finansinę paskatą, suteiktą pagal Finansinės paskatos pirmąjį būstą įsigyjančioms jaunoms šeimoms įstatymą;

20.3. nesilaikė šios Tvarkos 19.2 papunktyje nustatyto įsipareigojimo. Ši sąlyga nėra taikoma jaunai šeimai nutraukus santuoką (įregistruotos partnerystės sutartį), jeigu vienas iš buvusių sutuoktinių (partnerių) lieka gyventi įsigytame būste.

21. Šeima, gavusi Savivaldybės finansinę paramą ir privalanti ją gražinti dėl Tvarkos 20 punkte nurodytų aplinkybių, Savivaldybės finansinę paramą turi grąžinti visą iš karto arba asmens prašymu ir Savivaldybės administracijos direktoriaus sprendimu dalimis, kuris negali būti ilgesnis kaip 12 mėnesių.

22.  Grąžinant suteiktą Savivaldybės finansinę paramą, paramos gavėjas Savivaldybės administracijai pateikia rašytinį prašymą, kuriame nurodo laikotarpį, per kurį ketina grąžinti išmokėtą Savivaldybės finansinę paramą. Sprendimą dėl Savivaldybės finansinės paramos grąžinimo dalimis priima Savivaldybės administracijos direktorius.

**V SKYRIUS**

**BAIGIAMOSIOS NUOSTATOS**

23. Tvarkoje neaptarti klausimai sprendžiami vadovaujantis Civiliniu kodeksu, Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymu, Lietuvos Respublikos paramos būstui įsigyti ar išsinuomoti įstatymu, Vyriausybės nutarimais ir kitais galiojančiais teisės aktais.

24. Ginčai dėl Savivaldybės finansinės paramos sprendžiami Lietuvos Respublikos įstatymų nustatyta tvarka.

25. Sprendimą dėl šios Tvarkos keitimo, papildymo ar panaikinimo priima Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_

Forma patvirtinta Ukmergės rajono savivaldybės

administracijos direktoriaus 2017 m. rugsėjo 27 d.

įsakymu Nr. 13-1536

**UKMERGĖS RAJONO SAVIVALDYBĖS TARYBOS SPRENDIMO PROJEKTO**

**„DĖL UKMERGĖS RAJONO SAVIVALDYBĖS FINANSINĖS PARAMOS**

**TEIKIMO PIRMĄJĮ BŪSTĄ ĮSIGYJANČIOMS JAUNOMS ŠEIMOMS SĄLYGŲ IR TVARKOS PATVIRTINIMO“**

**AIŠKINAMASIS RAŠTAS**

2021 m. sausio 11 d.

Ukmergė

**1. Sprendimo projekto rengimo pagrindas:**

Lietuvos Respublikos finansinės paskatos pirmąjį būstą įsigyjančioms jaunoms šeimoms įstatymo 4 straipsnio 3 dalis numato, kad <Finansinė paskata pirmąjį būstą įsigyjančioms jaunoms šeimoms gali būti teikiama kartu su savivaldybės ir (ar) pelno siekiančio juridinio asmens finansine parama. Finansinės paramos teikimo tvarką ir sąlygas nustato savivaldybių tarybos ir (ar) pelno siekiančio juridinio asmens valdymo organai. Bendra finansinės paskatos ir finansinės paramos dalis negali būti didesnė negu 50 procentų įsigyjamo būsto vertės.>.

**2. Sprendimo projekto tikslas ir esmė:**

Ukmergės rajono savivaldybės taryba 2021 m. spalio 28 d. sprendimu Nr. 7-242 patvirtino Ukmergės rajono gyventojų skaičiaus stabilizavimo ir augimo programą. Programos tikslas – stabdyti gyventojų skaičiaus mažėjimą ir skatinti jo augimą, kas įtakotų ekonominį, socialinį ir kultūrinį vystymąsi. Viena iš numatytų programos įgyvendinimo priemonių yra finansinės paramos pirmąjį būstą Ukmergėje įsigyjančioms jaunoms šeimoms teikimas.

**3. Šiuo metu galiojančios ir teikiamu projektu siūlomos naujos nuostatos (esant galimybei – lyginamasis variantas):** *-*

**4. Sprendimui įgyvendinti reikalingos lėšos ir galimi finansavimo šaltiniai:**

Pagal programos priemonių įgyvendinimo planą yra numatyta lėšas skirti iš savivaldybės biudžeto - iki 160 000 Eur kasmet.

**5. Priėmus sprendimą laukiami rezultatai, galimos pasekmės:**

Siekiama, kad, teikiant papildomą finansinę paramą būstui įsigyti, Ukmergės rajono gyventojų skaičius ne tik nemažėtų, bet stabilizuotųsi ir augtų.

**6. Priimtam sprendimui įgyvendinti reikalingi papildomi teisės aktai (priimti, pakeisti, panaikinti):**

Nereikalingi.

**7. Lietuvos Respublikos korupcijos prevencijos įstatymo 8 straipsnio 1 dalyje numatytais atvejais – sprendimo projekto antikorupcinis vertinimas:**

Nereikalingas.

**8. Kai sprendimo projektu numatoma reglamentuoti iki tol nereglamentuotus santykius, taip pat kai iš esmės keičiamas teisinis reguliavimas – sprendimo projekto numatomo teisinio reguliavimo poveikio vertinimas:**

Nereikalingas.

**9. Sekretoriatas priimtą sprendimą pateikia\*:**

Savivaldybės administracijos Finansų skyriui ir Apskaitos skyriui.

**10. Aiškinamojo rašto priedai:** -

Turto ir įmonių valdymo skyriaus

vyriausioji specialistė Jūratė Kaselienė